Huis wat afbrand 'nie 'n plaasaanval' | Maroela Media
Die plaashuis wat in die brand beskadig is. Foto: Verskaf
Die polisie en TLU SA het gerugte ontken dat 'n Vrystaatse boer, wie se huis die afgelope naweek in die vroeë oggendure in 'n brand vernietig is, met 'n plaasaanval verbind word.
Henry Geldenhuys, adjunkpresident van TLU SA en voorsitter van die organisasie se nasionale veiligheidskomitee, het aan Maroela Media gesê daar was aanvanklik verwarring nadat die boer se huis Saterdagoggend in die Bultfontein-omgewing afgebrand het.
'n Boodskap is op sosiale media versprei dat 'n groep mense die huis aan die brand gesteek het terwyl die gesin steeds binne was. Die boodskap dui verder aan dat die huis se deure met kettings toegesluit was sodat die gesin nie kon uitkom nie, maar dat die gesin gelukkig deur 'n deur in die motorhuis kon vlug.
Geldenhuys het kommer uitgepreek dat dit dalk die vooraand van 'n nuwe modus operandi vir plaasaanvallers kon wees.
"Ons het egter met nadere ondersoek vasgestel dat die huisbrand glad nie met 'n plaasaanval verbind word nie," het Geldenhuys gesê.
"Die brand is vermoedelik deur 'n kortsluiting in die lapa veroorsaak waarna die grasdak vlam gevat het en die brand na die huis versprei het. Daar was glad nie kettings aan enige deure nie."
Konst. Kethabile Mofokeng, polisiewoordvoerder, het Woensdag aan Maroela Media bevestig die polisie vermoed nie gemene spel nie.
"Voorlopige ondersoek dui daarop dat die brand omstreeks 03:30 deur 'n elektriese fout ontstaan het. Niemand is tydens die voorval beseer nie en die ergste skade aan die huis is die dak wat heeltemal afgebrand het," het sy gesê.
Geldenhuys het plaas- en kleinhoewebewoners egter gemaan om in elk geval altyd paraat te wees vir allerlei maniere wat aanvallers gebruik om inwoners uit hul huise te lok.
"Sodra enigiemand enigsins onraad vermoed, stel dadelik die plaaslike buurtwag of veiligheidstrukture in kennis eerder as om net uit te gaan om self ondersoek in te stel," het hy gewaarsku.
Die lapa wat afgebrand het. Foto: Verskaf
Bultfontein TLU SA Vrystaat
Dan is ons baie bly .. ongelukkig met deesdae se misdaad en brandstigting dink ons almal onmiddellik die ergste maar dit is te verstane. Vreemd dat daar bewerings was van kettings wat aan die deure aan die buitekant vasgemaak was, maar dit is goed as dit nie so was nie. Ek is bly die familie is ongedeerd maar nogtans hartseer oor hulle groot verlies. Sterkte met die opbouproses.
Daar is altyd mense wat hulle verlustig daarin om stertjies en onsin aan te kas en te praat. As jy nie dood seker is van iets hou jou mond dig toe. So saai mense haat en propeganda en dis onnodig. Ons het genoeg bekommernisse vir nog enige nonsens.
Stem saam met Jane – Sterkte vir die dae, weke en maande se opbou wat voorlê ! Wees nogtans altyd paraat !
Ja en soos gewoonlik het sosiale media gebruikers weer op hol gegaan sonder om die feite na te gaan. Dit is 'n groot verlies en kan met enigiemand gebeur.
Die mense wat valse inligting opmaak en versprei rig baie skade aan. Hulle is wolf skreeuers. Mens wonder altyd wat hulle agenda is. Ons behoort moeite te doen om diesulkes op te spoor en aan die kaak te stel.